《次韵和曾徽言登北禅寺塔》
宋代·李纲

佛教入中土，贝多凡几翻。摩腾导其流，僧伽鼓其澜。

乃建窣堵波，高标屹参天。划如五彩虹，上与青霄干。

兹塔更奇古，层檐俯通川。江山递隐见，万象森回环。

公子抱远韵，登临眇风烟。仰穿龙蛇穴，旁瞰日月悬。

茫茫悉细碎，寓目疑无全。归来吐妙句，字字劳精甄。

嗟我方屏处，胜游阻清缘。幸窥慈恩作，如见众宝山。

宗风久寂寞，纻絮何其寒。安得师子吼，震此龙象筵。

关弓挟白羽，櫜鞬相周旋。当分宝塔坐，一瞬三万年。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。